Au Kuninga Kogudus, Jeruusalem
Shalom sõbrad! Õnnistan teid Jeesuse nimel
Au Kuninga Kogudusest Jeruusalemmas.
On tore teiega olla. Õnnistan kõiki vaatajaid.
Soojad tervitused eriti Soome vaatajaile.
Aitäh kirjade ja tagasiside eest!
Õnnistagu teid Aabrahami, Iisaki ja Jaakobi Jumal,
meie Issanda Jeesuse Isa!
Hakake meie sõbraks Facebookis.
Räägin täna meele uuendamisest.
Paljud ei suuda vastu võtta õnnistusi,
mis Issand on valmistanud neile Jeesuse kaudu Pühas Vaimus,
kuna nad pole uuendanud oma meelt.
Kõik sõjad käivad meie meeles.
Kui tahad midagi Jumalalt saada, tuleb mõista,
et see on midagi uut, mida pole veel nähtud ega mõistetud.
Seepärast tuleb meel uuendada.
Paljud ei suuda vastu võtta, kuna nende meel pole valmis.
Meie mõistuses võib olla mitmesuguseid kindlustusi,
mis on minevikus kogunenud.
Seepärast tahan rääkida teile, mis on meele uuendamine.
Mis uuendab meeli? Jumala Sõna muidugi.
Uuendame meeled Jumala Sõnaga Pühas Vaimus.
Jumala Sõna on tugev relv Püha Vaimu kasutuses.
Püha Vaim uuendab meeli ja toob meile Jumala Sõna.
Jumala Sõna teeb meis mitmeid asju samaaegselt.
See murrab kindlustusi,
mille meie patune liha on endale ehitanud,
või saatan on ehitanud meie mõistusesse.
Kahtluse, uskmatuse ja hirmu kindlustused.
Purustades kindlustusi Sõna uuendab ka meie meelt
uue teadmise, uue arusaamise
ja jumaliku võimekusega.
Sest kõik on võimalik sellele, kes usub,
kuna kõik on võimalik Jumalale, ning usume Teda ja Temasse.
4. Moosese 13. peatükis on huvitav lugu.
Jumal räägib Moosesega.
4. Moosese 13:1 - Ja Issand rääkis Moosesega, öeldes:
Läkita mehi uurima Kaananimaad, mille ma annan Iisraeli lastele;
igast nende vanemate suguharust läkitage üks mees,
igaüks neist olgu vürst!”
Jumal saatis neid, kel olid juhtimisoskused ja -võime.
Ta saatis maakuulajaiks need, kes teenisid ja juhtisid rahvast.
Jumal käskis saata nad uurima maad,
mille Ta oli neile tõotanud.
"Siis läkitas Mooses Issanda käsul nad Paarani kõrbest;
kõik need mehed olid Iisraeli laste peamehed."
Nad olid juhid ning lähedal Moosesele ja Jumalale.
Nad olid lähedal tolle aja tugevaimale juhile maa peal,
Jumala nimetatud juhid.
Püha Vaim võidis ta ja Jumal valis ta
vabastama Iisraeli rahvast Egiptuse orjusest.
Ta ei saatnud maakuulajaiks tavalisi inimesi, vaid juhte.
Just juhtidelt nõuab Jumal tugevust ja usku.
Juhid peavad tegema, mida Jumal käseb -
ilma kahtlusteta mõistuses, südames ja meeles.
Maakuulajad läksid ning naasid Moosese
ja rahva juurde.
Nad rääkisid, mis juhtus. 4. Moosese 13:27 -
Ja nad jutustasid temale ning ütlesid:
Me jõudsime sellele maale, kuhu sa meid läkitasid.
See voolab tõesti piima ja mett, ja siin on selle viljad."
See on tõsi, mis Jumal ütles, maa voolab piima ja mett.
"Kuid rahvas, kes elab maal, on tugev,
ja linnad on kindlustatud ja väga suured.
Me nägime seal ka Anaki järeltulijaid."
Kõik on niisiis hästi, aga ...
Mingid kahtlused ikkagi on.
"'Lõunamaal elavad amalekid,
mäestikus elavad hetid, jebuuslased ja emorlased,
mererannas ja Jordani ääres elavad kaananlased.”
Siis Kaaleb vaigistas rahvast Moosese ees ja ütles:
Mingem siiski sinna ja vallutagem see,
sest me suudame selle alistada!”
Meil on laul: "Mingem ja vallutagem see."
Laulu sõnad on sellest kirjakohast.
Võime seda laulda, ilma et sellesse ise usuksime.
Võime rääkida sellest, ilma et seda tõeliselt usuksime.
See johtub sellest, et miski takistab meie usku.
Meid takistavad meie patuse liha piirangud,
suutmatus ja mõistuse kindlustused.
"Aga mehed, kes olid käinud koos temaga,
ütlesid: Me ei või ... "
Nad olid Moosese valitud juhid.
Me ei või minna selle rahva vastu,
sest ta on meist vägevam.”
Kaaleb ütles selle asemel: "Mingem sinna".
Aga nood ütlesid: "Me ei või minna."
Nad ei mõelnud asjale jumalikust perspektiivist.
Nad ei vaadanud seda Jumala sõna kohaselt.
Nad kahtlesid.
Kui Jumal lubab meile midagi, kujutleme,
et see teostub meie inimlike võimetega.
Tahan teid julgustada: See, kes kutsub, ka maksab.
Jumal ei ehita midagi meie võimetele toetudes,
vaid oma võimetele toetudes. Ta ei kaota kunagi lahingut.
Peame uuendama oma meele, mis ei lase meil uskuda seda,
mida Jumal on öelnud.
Meie meel ei lase meil minna meie tõotatud maale,
kuhu Jumal on meid kutsunud.
Maakuulajad rääkisid nii, kuna nende meel polnud uuendatud
enne tõotatud maale lahkumist.
Räägime kahtlusi, uskmatust ja suutmatust,
kui meie meel pole uuendatud.
Sõnadel on suur jõud.
Räägime seda, mida mõtleme, ja nii me ka elame.
Need, kes nii rääkisid, ei pääsenud tõotatud maale.
Nende lapsed pääsesid, kuid nad ise surid kõrbes
oma uskmatuse pärast.
Heebrealaste 4:2 ütleb, et sõna ei imbunud usu läbi neisse.
Mida see tähendab?
Teesse võib panna kui tahes palju suhkrut,
kuid seda segamata pole selle maitset tunda.
Usuga on samamoodi.
Kui me ei uuenda oma meelt Jumala Sõnaga,
räägime kahtlusi, ebausku ja hirmu.
Siis hakkame ka selle järgi elama, kuna sõnades on jõud.
Sõnad viivad meid õigesse või valesse kohta.
Kui tahame minna Tel Avivi, kuid ütleme selle asemel 'Eilat',
satume Eilati.
Räägime nii, kuna meie meel pole Jumala tahtega kooskõlas.
Jumala Sõna räägib Jumala täiuslikust tahtest.
4. Moos. 13:32 -
"Ja nad levitasid Iisraeli laste ees laimu maa kohta,
mida nad olid uurinud, öeldes:
Maa, mille me uurides läbi käisime, on maa, mis neelab oma elanikud,
ja kogu see rahvas, keda seal nägime,
on pikakasvulised inimesed.
Me nägime seal hiiglasi, Anaki poegi hiiglaste soost:
me olime iseendi silmis nagu rohutirtsud
ja samasugused olime meie ka nende silmis.”
Nad rääkisid seda, mida nägid.
Nende uuendamata meel ei näinud Jumala tahet.
Sõbrad, on tähtis südames uskuda ja suuga tunnistada.
Sest südamega uskudes saadakse õigeks
ja suuga tunnistades päästetud. (Roomlaste 10:10)
Ka meele uuendamine on tähtis, kuna lahingud käivad mõistuses.
Laske siis Pühal Vaimul murda suutmatuse kindlustused,
uskmatuse ja kahtluse kindlustused,
kõik negatiivsed asjad, mis teid komistama panevad
teel tõotatud maale.
Tehke Pühale Vaimule oma elus ruumi.
Uuendage meeled teadmisega, mille annab Taevaisa.
Jumala Sõna ütleb, et kõik tõotused Kristuses on tõde.
Kõik teostub, mida Jumal on öelnud.
Pole vahet, mida näeme, mida inimesed ütlevad
ja mis tingimustes me oleme.
Oluline on vaid see, mida Jumal on öelnud.
Seepärast panen Jumala Sõna oma elus esikohale.
Räägin seda, mida Jumal ütles, öelgu teised, mida tahes.
Jumal ütles seda, nii et nii see on.
Ma ei tee seda, kuna olen sangar, vaid kuna Jumal on nii võimas,
et suudab täita oma tõotused.
Piibel ütleb, et Jumal on ustav.
Sõna 'aamen' moodustub sõnadest "Issand on ustav Kuningas".
Seepärast ütleme: "Saagu nii, aamen!"
Teame, mis siis juhtus.
Kaaleb ja Joosua Nuuni poeg olid ainsad selle sugupõlve seas,
vaid nemad terve Jumala rahva seas tolle sugupõlve ajal,
pääsesid tõotatud maale.
Seepärast, et nad uuendasid pidevalt oma meelt Jumala sõna kohaselt,
vastavalt sellele, mida Mooses neile õpetas.
Pauluse, Peetruse ja Johannese sõnade õpetus,
ja meie Issanda Jeesuse sõnade uurimine uuendab meie meelt.
Piibel anti meile õppimiseks.
Nii muutub suutmatus suutlikkuseks.
Vabaneme oma piiratusest
ja murrame edasi, nagu Kaaleb ütles:
"Mingem siiski sinna ja vallutagem see,
sest me suudame selle alistada!”
Rahvas hakkas mässama Moosese, Aaroni, Joosua ja Kaalebi vastu.
Rahvas ütles Moosesele: "Miks sa meid siia surema tõid?
Parem oleks Egiptusse tagasi minna."
Nad tahtsid määrata uue juhi, kes nad Egiptusse tagasi viiks.
Jumal ütles, et asju, mida näete egiptlastega juhtuvat,
ei näe te enam kunagi. Ometi tahtsid nad Egiptusesse naasta.
Seepärast ütles Jumal, et kõik, kes nii rääkisid,
ei pääse tõotatud maale.
Nad poleks suutnud sinna minna,
kuna nende süda oli täis kahtlust
ja meel täis kindlustusi.
4. Moosese 14:5 -
"Siis Mooses ja Aaron heitsid silmili maha
kogu Iisraeli laste kokkutulnud koguduse ees,
Joosua, Nuuni poeg, ja Kaaleb, Jefunne poeg,
maakuulajate hulgast aga käristasid oma riided lõhki."
Nad parandasid meelt Jumala ees.
"Ja rääkisid kogu Iisraeli laste kogudusele, öeldes:
'Maa, mille me läbi käisime, et seda uurida, on väga hea maa.
Kui Issandal on meist hea meel, siis ta viib meid sellele maale
ja annab selle meile, maa, mis piima ja mett voolab.
Ärge ainult pange vastu Issandale ja ärge kartke maa rahvast,
sest nad on meile parajaks palaks:
nende kaitsja on nad maha jätnud,
aga Issand on meiega! Ärge kartke neid!”
Kui me ei uuenda meelt, mässame Jumala vastu.
Kaotame oma usu ja hakkame kartma.
Kui uuendame meeled, hakkame uskuma,
mitte üksnes südamega, vaid ka mõistuse ja meelega.
Me ei üksnes loobu mässust, vaid oleme Issanda kõrval.
Ta aitab meid. Siis me ei karda üldse.
Meil on pühaduse kartus, kuna meis on Jumala au.
Pea meeles seda tähtsat asja.
Vaatame, mida Jumal ütles Joosuale,
kes oma riided lõhki kiskus ja ütles rahvale:
Maa, mille me läbi käisime, et seda uurida, on väga hea maa.
Kui Issandal on meist hea meel, siis ta viib meid sellele maale."
Mida ütles Jumal Joosuale pärast Moosese surma? Joosua 1:1 -
"Pärast Issanda sulase Moosese surma
kõneles Issand Nuuni poja Joosuaga, Moosese teenriga, öeldes:
'Mooses, mu sulane, on surnud.
Nüüd võta kätte, mine üle Jordani, sina ja kogu see rahvas,
maale, mille ma annan neile, Iisraeli lastele!
Kõik paigad, kuhu teie jalatald astub,
annan ma teile, nagu ma Moosesele olen öelnud:
kõrbest ja siit Liibanonist kuni suure jõeni, Frati jõeni,
kogu hettide maa kuni suure mereni päikeseloojaku pool
saagu teie maa-alaks.
Ükski ei suuda sulle vastu panna kogu su eluajal;
nõnda nagu ma olin Moosesega, nõnda ma olen sinuga,
ma ei lahku sinust ega jäta sind. Ole vahva ja tugev."
Ole vahva ja tugev! Jumal ei jäta meid kunagi.
"Sest sina pead andma sellele rahvale pärisosaks maa,
mille ma vandega nende vanemaile tõotasin anda neile!
Ole ainult vahva ja hästi tugev, tehes hoolsasti kogu Seaduse järgi,
mille mu sulane Mooses sulle andis;
ära kaldu sellest ei paremale ega vasakule." Uuenda oma meel!
"Et sa võiksid teha targasti kõikjal, kuhu sa lähed!
Ärgu lahkugu see Seaduse raamat sinu suust,
vaid mõtle sellele päeval ja öösel, et sa peaksid hoolsasti kõike,
mis sinna on kirjutatud,
sest siis õnnestub su teekond ja siis on sul kordaminek!"
Jumal ütles: "Ära pöördu Must eemale. Uuenda pidevalt oma meelt."
Ole pidevalt Jumala Vaimu ligiolus.
Küsi pidevalt Issandalt oma tuleviku kohta.
See raamat on prohvetlik. Jumal räägib tulevikust.
Uuenda oma meel nii, et kui näed, mida Jumal rääkis,
ei takista su meel selle teostumist.
Paljud ei saa Jumala tõotusi kätte,
kuna nad pole uuendanud oma meelt
Issanda prohvetlike kirjutistega.
Nad pole hoolitsenud selle eest,
et Jumala Sõna oleks nende meeles.
Selle asemel on seal
suutmatuse, kahtluse ja uskmatuse kindlustused.
Joosua 1:9 - "Eks ole mina sind käskinud:
Ole vahva ja tugev! Ära kohku ja ära karda,
sest Issand, su Jumal, on sinuga kõikjal, kuhu sa lähed!”
Aja ära oma hirm, siis näed Issanda õnnistust.
Vaatame, mida Taavet ütleb Laulus 1.
Ta alustab sellega kogu oma psalmide raamatut.
"Õnnis on inimene, kes ei käi õelate nõu järgi
ega seisa patuste tee peal ega istu pilkajate killas,
vaid kel on hea meel Issanda Seadusest
ja kes uurib ta Seadust ööd ja päevad. "
Täpselt nii nagu Issand ütles Joosuale.
Õnnis tähendab 'Jumala poolt tuhatkordselt õnnistatud'.
Selline inimene on õnnelik ja rikas.
Issanda õnnistus teeb rikkaks,
oma vaev ei lisa sellele midagi juurde.
Laul 1:3 - "Siis ta on otsekui puu, mis on istutatud veeojade äärde,
mis vilja annab omal ajal ja mille lehed ei närtsi;
ja kõik, mis ta teeb, läheb korda."
Meie kordaminek sõltub meie mõtlemisest.
Kui mõtleme tõe kohaselt, nagu Issand ütleb, saadab meid edu.
Kui mõtleme selle maailma rumalustele,
nagu siis, kui me Jumalat ei tundnud, nagu paganad,
ei saada meid elus edu ja me ei kanna vilja.
Aga kui tahame oma meelt uuendada,
on meil kordaminek ja me kanname vilja.
Jeesus sõnul on oluline, et usklik kannaks vilja.
Ta ütleb: "Mu isa on viinamäe aednik.
Mina olen viinapuu, teie olete oksad.
Iga oksa minu küljes, mis ei kanna vilja, lõikab ta ära,
ja puhastab iga viljakandvat oksa, et see kannaks rohkem vilja."
Mida aga tehakse oksaga, mis ei kanna vilja?
See lõigatakse ära ja visatakse tulle.
Õed ja vennad, meenutan teile:
Kui tahate kordaminekut ja olla Messia tunnistajad,
Tema raamat maailmale,
mõistke seda: kordaminek või ebaõnnestumine,
võit või kaotus,
sõltuvad paljuski meie mõtlemisest.
Uuendage oma meeled!
Saalomon räägib sellest palju Õpetussõnades.
Ta räägib Jumala tarkusest, arusaamisest ja sellest,
et peame Jumalalt teadmisi saama.
Muidu kukume läbi ja kaotame lahingu.
"Sinu Seaduse armastajail on suur rahu
ja nad ei komista." - Laul 119:165
Paljud otsivad rahu
ja taotlevad tõotatud maad,
kuid nad ei jõua sinna, kuna mõtlevad valesti.
Kui nad hakkavad õigesti mõtlema, nad rahunevad.
Jumalariik on õigsus, rahu ja rõõm Pühas Vaimus.
See kuningriik on meie sees. Uuenduge jumalike teadmistega.
Ärge laske oma suutmatusel
ja mineviku kaotustel end mõjutada.
Uuenege Jumala Sõna kohaselt,
et Elav Jumal annaks teile kordamineku.
Vaatame, mida Paulus ütleb kirjas Filiplastele.
Filiplaste 2:12 -
"Nõnda siis, mu armsad, otsekui te olete ikka olnud kuulekad,
ärge olge seda ainult siis, kui ma olen kohal,
vaid veel kindlamalt nüüd minu äraolekul;
valmistage endile päästet kartuse ja värinaga!
Sest Jumal on see, kes teis tegutseb,
et te tahate ja toimite tema hea nõu kohaselt."
Jumal on see, kes tekitab teis nii tahtmist kui tegemist,
et sünniks Tema hea tahe.
"Tehke kõik nurisemata ja vaidlemata,
et te oleksite laitmatud ja puhtad, veatud Jumala lapsed
keset põikpäist ja rikutud sugupõlve,
kelle seas te paistate nagu tähed maailmas ... "
Vennad-õed, mõelge sellele ja uurige seda,
ning saatke meile tagasisidet. Armastame teid.
Jumala armastab meid kõiki.
Sest nii on Jumal maailma armastanud,
et Ta andis oma ainusündinud Poja, et ükski, kes Temasse usub,
ei läheks hukka, vaid et tal oleks igavene elu.
Palvetan teie eest Messias Jeesuse nimel.
Õnnistagu Jumal teid vilja ja kordaminekuga!
Kuulutan teile Jumala rahu Jeesuse nimel!
Tõlge: Monika Jaaguri